b'\n_START_ARTICLE_\nMultinational Force and Observers Medal\n_START_PARAGRAPH_\nThe Multinational Force and Observers Medal er en medalje som siden 1982 tildeles for tjeneste i Multinational Force and Observers (MFO) i Sinai. Den flernasjonale styrken, som ogs\xc3\xa5 har hatt norsk tjenestegj\xc3\xb8rende personell, ble etablert etter Camp David-avtalen i 1979. Medaljen tildeles milit\xc3\xa6rt eller sivilt personell, som har tjenestegjort i MFO i minst seks m\xc3\xa5neder. Den er godkjente av Forsvaret for bruk p\xc3\xa5 norsk milit\xc3\xa6runiform._NEWLINE_Medaljen er i bronse og har en diameter p\xc3\xa5 30 mm. Forsiden prydes av MFOs emblem, en stilisert due med en olivenkvist i nebbet, omgitt av omskriften \xc2\xabMULTINATIONAL FORCE & OBSERVERS\xc2\xbb. Baksiden har innskriften \xc2\xabUNITED / IN / SERVICE / OF / PEACE\xc2\xbb fordelt over fem linjer. Medaljen er identisk for milit\xc3\xa6rt og sivilt personell, men medaljen er utstyrt med b\xc3\xa5nd i forskjellig m\xc3\xb8nster. For milit\xc3\xa6rt personell er medaljen opphengt i et oransje b\xc3\xa5nd med gr\xc3\xb8nnkantet hvit midtstripe, mens b\xc3\xa5ndet er gr\xc3\xb8nt, hvitt og gr\xc3\xb8nt med smale oransje kantstriper for sivile._NEWLINE_Medaljen tildeles personell som har tjenestegjort i MFO-styrken. Kvalifiserende tjenestetid var opprinnelig satt til 90 dager, men ble i 1985 \xc3\xb8kt til seks m\xc3\xa5neder (170 dager). Den kan tildeles for kortere tjenestetid dersom dette er kontraktsfestet, eller kommer som f\xc3\xb8lge av sykdom, skade eller d\xc3\xb8d. Ytterligere tjenesteperioder utover de opprinnelige seks m\xc3\xa5neder, indikeres ved tall p\xc3\xa5satt b\xc3\xa5ndet.'